Sotilaat ampuivat pommimiehen Brysselin pääasemalla – ylisti Allahia ennen räjähdystä

Pommimies huusi ”Allahu akbar” ennen kuin sotilaat ampuivat häntä Brysselin päärautatieasemalla.

Brysselin päärautatieasemalla on ”neutralisoitu” räjähdevyötä kantanut henkilö tiistaina illalla noin kello 22 Suomen aikaa. Syyttäjä vahvisti yöllä uutistoimisto AFP:lle, että epäilty on kuollut.

Belgian poliisin mukaan asemaa vartioineet aseistautuneet sotilaat ”neutralisoivat” henkilön pienehkön räjähdyksen jälkeen. Välikohtaus ei vaatinut muita uhreja.

– Päärautatieasemalla on ollut välikohtaus. Henkilön lähellä on tapahtunut räjähdys. Paikalla olleet sotilaat ovat neutralisoineet henkilön. Asemalla on parhaillaan runsaasti poliiseita ja tilanne on hallinnassa, kertoi poliisin tiedottaja uutistoimisto Reutersin mukaan.

Syyttäjäviranomaisen mukaan tapausta tutkitaan terroritekona. Epäillyn henkilöllisyydestä ei ole tietoa.

– Hän ilmeisesti ehti räjäyttää pomminsa kun sotilaat olivat kiinnittäneet huomion häneen, kertoi syyttäjä DH-lehdelle.

”Näin hänellä johtoja”

Aseman työntekijä Nicolas Van Herrewegen kertoi toimittajille kuulleensa, että epäilty huusi arabiaksi ”Allahu akbar”, ennen kuin räjäytti pommin matkatavarakärryssä.

– Olin seinän suojassa kun räjähti. Suojauduin ja hälytin kollegat evakuoimaan kaikki. Se ei ollut kovin iso räjähdys, mutta paineaalto oli kova. Ihmiset juoksivat pakoon.

Hän kuvaili epäillyn olleen roteva ja ruskettunut lyhythiuksinen mies, joka oli pukeutunut valkoiseen paitaan ja farkkuihin.

– Näin hänellä olevan jotain, koska esillä oli johtoja. Se saattoi olla itsemurhapommi, Van Herrewegen arveli.

Sotilaat juoksivat paikalle ja nähtyään miehen vaatteista sojottaneet johdonpätkät, he ampuivat häntä.

– Ihmiset panikoivat asemalla ja juoksivat kohti raiteita tapahtuman jälkeen, kertoi Belgian rautateiden, Infrabelin tiedottaja Arnaud Reyman.

Asema ja sen läheinen historiallinen keskusaukio Grand-Place olivat täynnä paikallisia ja turisteja Brysselin kuumassa kesäillassa. Molemmat paikat evakuoitiin.

Räjähteen laatua ei tiedetä, mutta paikalle kutsuttiin pommiryhmä mahdollisten uusien räjähdysten pelossa.

Silminnäkijä kertoi Twitterissä kuulleensa asemalla ”kaksi äänekästä räjähdystä”.

” Twee luide ontploffingen in Brussel Cebtraal. Voor mijn neus. Dan snelle knallen na elkaar. pic.twitter.com/FDqVAjgGYg— Rémy Bonnaffé (@remybonnaffe) June 20, 2017

Viime vuoden maaliskuussa Brysselissä kuoli 32 ihmistä Isis-terroristien iskettyä lentokentälle ja metroon.